তিন মাত্রা আলোচনা করতে গিয়ে তিন মাত্রার চেয়ে ছোট মাত্রা আলোচিত হয়েছে কিঞ্চিৎ। এবার তিন মাত্রার উপরের মাত্রা নিয়ে সামান্য কিছু আলোচনা থাকুক। তিন মাত্রার পরের মাত্রা হিসেবে অবশ্যই চলে আসে চার মাত্রা। এটি হচ্ছে ‘স্থানের চতুর্থ মাত্রা’। পদার্থবিজ্ঞানের কল্যাণে সময়কে সার্বজনীনভাবেই চতুর্থ মাত্রা হিসেবে ধরা হয়। স্থান ও কালের আলোচনায় স্থানের তিন মাত্রার সাথে আরেকটি মাত্রা সময় যুক্ত হয়। সেজন্য একে চতুর্থ মাত্রা হিসেবে ধরা হয়। মূলত সময়ের মাত্রা স্থানের মাত্রা হতে সম্পূর্ণ স্বতন্ত্র একটি মাত্রা। এটিকে চার নম্বরেই ফেলতে হবে এমন কোনো কথা নেই।